Nachem übertriebetüre Costa Rica bini den wieter richtig Süde greist nach Panama, was glichzitig mis letschte Land in Central America gsi isch !  De  Grenzübergang in Sixaloa isch scho mal es riese Highlight gsi, da mer z'fuess e riese Holzbrugg chänd müesse überquere.  Vom Grenzübergang isches den mit em Bus quer durch de Jungel nach Almirante gange.  Die fahrt het grad mal öbis übere Stund duret und isch en traum gsi !  Vo Almirate isches den mit em Schnellboot zu de Bocas del Toro gange. Es isch en wahnsinn gsi wie schnell mir mit dem Boot unterwegs gsi sind. Alles isch förmlich a Eus verbigfloge !  Nach ca. 45 Minute hani mis erst Ziel in  Panama den erreicht !  Ich bin scho überwältigt gsi bi der Akunft und han mich grad i de Ort verliebt !  Alles isch sehr chli und überblickbar.  Die erst Nacht hemmer im Mondo Taitu verbracht, was sich den usegstellt het, dass es en riese Fehler gsi isch. I dem Hostel hets so viel chaote ka wie ichs no nie uf minere Reis erlebt han.  Ich glaube ich han kei Stund gschlaffe i dere Nacht, da immer wieder so e chranki Person Türe gschletzt het oder nach Droge gsucht het !  S'erste wo  de Will, Vincent und ich den gmacht hend am nöchste Tag isch umzieh innes anders Hostel ! Mir hend den nach churzem sueche im Hostel Calipso en schöne Room gfunde mit normale Zimmergnosse !      Die Insle isch eifach en traum gsi und het alles ka was mer sich nur wünscht !  Jede Tag isch öbis neus uf em Program gstande.  A eim Tag hemmer es Boot charteret und hend so die Nachparinsle und die verschiedene Schnorchelplatz abklapperet.          Doch mis schönste Erlebiss uf dere Insle isch gsi,  wommer i de Nacht zume Abglegene Stand gfahre sind und det de grösste Schildkrotte, wo uf dere Welt lebed, bim Eierlege zuluege hend chöne ! Es isch eifach unbeschrieblich wie gross die Leatherback Turtle sind und was für e grossi Strapaze das sie muess, innerhalb vonere Stund hunderti vo Eier z'lege !  Das Erreigniss us nöchster Distanz wird ich sicher nie me vergesse !        Nach wunderschöne 5 Tage uf de Bocas del Toro isches den zrug gange ufs Festland und vo det mit em Bus nach Boquete. Was so  churz uf der Charte usgse het isch den schliesslich en ganze Tagestrip gsi ! Doch au de Trip isch wieder mal richtig intressant und abwechsligsrich gsi !  Ich bin erstunt gsi wie grüen und hügelig alles isch !  Scho nach es paar Tage het mir Panama um einiges besser gfalle als Costa Rica !    Bi Eusere Akunft in Boquete simmer den grad mal richtig verschiffed worde und hend innes Restaurant müesse flüchte. Es isch gewaltig gsi wie viel Wasser innerhalb enere churze Zit gfalle isch.  D'Strasse hend sich innerhalb vo Minute innen Fluss verwandlet.  Au die nöchste Tage sind nöd besser gsi, so das mir me oder weniger gfange im Hostel gsi sind.  Zum Glück isch das Hostel recht gmüetlich gsi und het e riese uswahl vo Kinofilm ka.      Ich hans chum chöne glaube, doch s'halbe Hostel het Schwizerdütsch gret !  Das hani uf minere Reis bis jetzt no gar nie erlebt !  Es isch voralem erstunlich gsi, da Boquete es chlises Dorf i de Berge gsi isch, wo normalerwis nöd viel Touriste hi  gönd oder wo weniger bekannt isch.    Det isch mer öbis passiert wo ich nie demit grechnet het. Ich bin mitteme Schwizer am rede gsi und köre plötzlich e Stimm i mim Ruge wo mich frögt, ob ich nöd de Dany bin, wo scho sit über eim Jahr am Reise isch und Tanja Freund us Affoltere kennt. Ich bin total überrascht gsi und han mich zu dere Person hingwendet.  Es het e churzi Zit duret, doch den isch mir de foifer abekeit und ich han Claudia erkennt !  Was für en Zufall ! Ich hans gar nöd  chöne glaube ! Ich han Claudia churz vor minere Abreis in Züri kenne glernt, doch sit den leider nie meh kontakt ka.  Und jetzt tusigi vo Kilometer vo Diheime gsehn ich sie wieder ! Es isch scho sehr speziell gsi und het e Zitlang brucht bis ich das verstande han.  Mit dem hani würkli nie grechnet ! Doch a soöbis denkt mer au nöd und chan doch eigentlich au nöd wahr sie ! Sie het mer den verzelt, dass Sie mit de Bettina und de Maya da i de Ferie isch.  Alli drü sind in Züri - Affoltere ufgwachse  und kenned wiederum Fründe vo mir !  Wie chli isch doch die Welt !!  Mir sind den drü Tage im gliche Hostel gsi, so dass mer chli zit zum plaudere ka hend.  Wer weis wo ich Claudia s'nöchste mal wiede gse!    Leider isches mit em Wetter nöd besser worde, so dass de Vincent und ich Eus entschlosse hend zum wieter zie. Mir sind den mit em Chicken Bus zrug nach David und vo det mitteme Car nach Panama greist. Die Fahrt isch wieder mal e mordsstrcki gsi und het ganzi 7 Stunde duret.  Es isch scho Dunkel gsi wo mer in Panama a cho sind. Nachere churze Taxifahrt simmer den im Hostel a cho und hend z'erst e chalti Duschi gnosse. Das isch immer s'beste nachere lange Fahrt !          Da mer richtig hungrig gsi sind simmer uf d'suechi gange nacheme Restaurant. Doch das isch leider nöd eigach gsi, da die meiste scho gschlosse ka hen. Da bini wieder mal froh gsi, dass es Mc Donald git !!  Anschlüssend simmer richtig Meer gloffe und het vo det erstmals gse was für e Impossanti Stadt Panama isch  ! Ich hetti nie denkt, dass es i dere Stadt so vielli grossi Gebäude git !  Die Skyline isch eifach en traum gsi, so dass ich us em stune gar nüme use cho bin.  Zrug im Hostel hemmer den mit anderne Traveller es Bier gnosse uf de Terrasse.            Den um punkt Mitternacht isches den so wit gsi und ich bin wieder es Jahr elter worde.  Das isch de zweiti Geburtstag woni bereits i de Fernie fiere und das leider wieder ohni de fein Schoggichueche vom Mami !    Defür bini überrascht  worde mitteme Geburtstagsständli ! Über 30 Traveller hend plötzlich agfange Happy Birthday singe. Mit dem hani gar nie grechnet und het mi drum au sehr gfreut.  De ganzi Tag isch eigentlich en Tag wie jede anderi gsi. Doch ich hanen trotzdem e chli gfieret und es paar Bierli trunke mit mine Travell fründe.  Mir het Panama City so gut gfalle, dass ich den e ganzi Wuche bliebe bin.      Es het so viel Sache ge zum a luege wie zum Biespiel de berüemti Panama Canal.  Ich bin us em Stune gar  nümme use cho. Da het eis Schiff nach em andere passiert !  So öbis han ich würkli no nie gse. Es isch eifach gewaltig wie gross die Schiff sind !  Bsunders was es choschtet zum de Panama Canal z'durchquere.            Für es Pasagierschiff chostets zum Bispiel pro Pasagier 150 Dollar. Mer chan sich ja zemme rechne was das macht mit 4000 Lüt an Bord! Dezue chömed den no die normale koste fürs Schiff  Es isch eifach gewaltig was a dem Kanal jede Tag ab gaht. Bsunders Intressant isches au gsi wiäs und wie lang  sie brucht hend zum de Kanal fertig d'stelle.  Ich han en ganze Namittag am Kanal verbracht und wär am liebste no länger bliebe.      Den nachere wunderschöne Wuche in Panama City isches den am frühne morge z'erst mit em Jeep quer durch Panama gange zu de Caribische City wo Euses Segelschiff uf Eus gwartet het.      Das isch eine vo dene Trips woni vo anderne Traveler empfohle übercho han und drum bini wieder mal dopplet gspannt gsi was mich da alles erwartet. De Trip beinhaltet e 5 Tägie  Segeltrip vo Panama nach Cartagena in Columbia.          Als erstes händ de Vincent und ich die ganzi Crow kenne glern. De Skipper John und sind Frau und Chöchin Elena sind vo Venezuela gsi, de Conner vo England und Jenna and de Simon wommer scho in Panama City troffe hend vo de Schwiz. Mir sind also 7 Persone uf de Maluco gsi wie Euses Schiff gheisse het. Meh Persone hettis den au nöd duldet uf dem chline Schiff.      Nachem verstaue vo Eusem Gepack isches den als erstes mal zu einere von 360 Palme Insle gange wo zu  de San Blas köred. Det hemmer versucht zum de Stempfel überzcho, dass mer Panama verla chönt. Wie scho gseit mir hends versucht !!      D' Kunas das sind die Igeborne wos sege hend uf de San Blas und au Ihri eigene Lüt stelled wo d' Immigration führed. Wo mer uf dere Insle a cho sind und Euse Usreisestempel hend welle abhole hends Eus mitteilt, dass die Person wo verantwortlich für d' Immigration ( Es git nur eine !! ) ufs Festland gange segi und de Stempel mitgna hegi !! Keine vo de Igeborne het Eus  aber chöne sege wänn de gueti Maa wieder zrug chunt. Es isch Eus also nüt übrig bliebe als am nöchste Tag wieder zrug cho. Das isch ja au nöd wieter schlimm gsi, da mir so vo einere Insle zu de nöchste hend chöne Segle und das traumhafte Paradies mit tourquise blauem Wasser hend chöne gse. Es isch en absolute Traum gsi. Ei Insle isch schöner gsi wie die ander. Es het Insle ge wo nur grad es paar Palme ka hend und anderi wo den grösser gsi sind und Igeborni druf glebt hend. Am zweite Tag simmer wieder zrug zu  de Immigration doch de glat Kärli isch immernonig ume gsi ! Das isch den no zwei Tage so wietergange bis er den endlich ufdaucht isch und mir Euse Usreisestempfel übercho hend.        Euse Segeltrip het also mit drü Tage verspötig agfange was mich nöd würkli belastet het da ich ja ganz viel Zit han !!! Grins  Am vierte Tag isches dan also richtig offeni See gange. Chum hemmer die Insle hinter Eus gla isch s' Meer schlagartig unruhiger worde. Es sind Eus richtigi Gwaltswelle entgäge cho und hend Euses  chline Segelboot richtig hin und her gworfe. Am Afang isch das ja no lustig gsi doch den nach es paar Stunde immer weniger und weniger. Mir isches zum Glück immer guet gange doch mine Kollege immer weniger. De Simon, d'Jenna und de Vincent hand in Stereo afange erbreche. Am Abig isch den au no Euse Capian und sini Frau Seekrank worde und sind wie es hüffeli Elend im Schiff glege. Det hani scho chli bedenke ka und ghofft, dass alles guet use chunt.  Vorallem das de Captain au no Seechrank worde isch het  mer chli Sorge bereitet !      Die meisti Zit hemmer ufem Deck verbracht. Unter Deck het mer weg de Welle nöd chöne laufe und es isch einem schnell schlecht worde. Vorallem i de Nacht isches sehr speziell gsi da mer aber au würkli nüt gse het und so immer wieder überrascht vo grosse Welle worde isch!  Es het teilwis richtigi schläg ge, so dass mer vo eim Egge in andere gfloge sind. Unter Deck hets usgse als ob en Tornado igschlage hetti. Alles isch umenand gfloge.  Die meiste vo Eus hend kei  Stund gschlaffe uf dem Trip. Ich han kei Ahnig wiso, doch mir isches immer guet gange so dass ich sogar unter Deck han chöne goge schlaffe das trotz de grosse Welle.  Nach über zwei Tage uf de offene See hemmer dem am dritte Tag, am frühnen Morge, Euses Ziel Cartagena Columbia i wieter Fernie gse. Den hemmer gwüsst, dass es nümme lang dure wird bis mer endlich wieder normale Bode unter de Füess hend.      Euse Trip het den au fascht drü Tage länger duret als ursprünglich planded wäg de Probelm wo mer  z'erst ka hend mit de Usreis us Panama und den weg em Stürmische Meer.  Es isch sicherlich en Trip woni nie meh wird vergesse ! Die ganz Reis isch sehr Abendtürlich und Intressant gsi doch ich bin meh als froh gsi wommer den endlich in Cartagena a cho sind.  Mer het au nöd würkli chöne viel mache wärendem Segle uf de offene See als all dene grosse Welle zu zluege.  Es riese Highlightuf dem Trip isch gsi, wo mer vo Delfin begleitet worde sind wo links und rechts vom Boot usem Wasser sprunge  sind !            Mal luege, wenn ich s'nöchste mal uf es Segelboot wird ga !